**Asiakkaan ideologinen tai kulttuurinen lähtökohta auttamisen haasteena.**

Suomalainen yhteiskunta on muuttunut viime vuosikymmenien aikana. Monikulttuuristumisen myötä on tapahtunut myös moniuskontoistumista. Maahanmuuttajien ja uushenkisten suuntausten myötä toimintaympäristö on entistä heterogeenisempi. Ihmiset joutuvat aiempaa enemmän olemaan tekemisissä toisten erialisen vakaumuksen omaavien ihmisten kanssa. Samaan aikaan uskonto- ja kulttuuriperäiset konfliktit ovat lisääntyneet. Hyvinvointiyhteiskunnan murroksen myötä uskonnolliset toimijat tuottavat myös entistä enemmän palveluita kansalaisille. Lisäksi ihmisten uskontoihin liittyvä tieto on ohentunut juuri silloin, kuin tietoa tarvittaisiin enemmän kuin aikaisemmin.

Suomalainen toimintakulttuuri on muovautunut varsin uskontoneutraaliksi. Uskonnosta on tullut hyvin yksityinen ja henkilökohtainen asia. Uskonnosta ei osata tai haluta puhua. Tämä on johtanut siihen, että uskonnon vaikutusta voi olla hankala nähdä yhteiskunnan toiminnassa. Uskontoperäisiä ilmiöitä ei tunnisteta. Uskonto, kulttuuri ja yhteisö kietoutuvat toisiinsa ja määrittävät yksilön suhdetta paitsi jumaluuteen, myös yhteiskuntaan, sukuun ja muihin ihmisiin. Ne vaikuttava pukeutumiseen, kalenteriin, miehenä ja naisena olemiseen, ruokakulttuuriin, sekä tapaan hahmottaa sairautta ja terveyttä, välittää arvoja ja toimintamalleja.

Työpajassa pohditaan uskonnollisuutta, kulttuurisuutta sekä elämän valintoihin liittyviä vakaumuksellisia ja yhteisöllisiä lähtökohtia kohtaamisen ja auttamisen näkökulmasta. Arvot ja vakaumus tuovat usein asiakkaille voimavaroja, mutta joskus työskentelyssä voi olla vaikeaa tavoittaa miten ja mihin. Liittyykö asiakkaan lähtökohtiin joitakin sellaisia asioita, joiden yhteyksistä ja seurauksista työntekijän olisi hyvä olla tietoinen?

Tarvitaanko ja voiko teemasta laatia käsikirjatyyppistä ohjeistusta? Millaisia näkökulmia ja sisältöjä tällaisessa työssä on tärkeää huomioida? Työpajassa kootaan erilaisia näkökulmia asiakastyön kehittämisen tueksi. Ensi- ja turvakotien liitto tulee käyttämään työpajan tuotoksia koulutusmateriaalin valmistelussa.